Woensdag 2 Maart 2022 – PvR Geloofsfamilie
Ons het 'n vyand, en hy is gevaarlik. Petrus sê dat ons moet terugveg, met ons geloof in die Here. Om op en wakker te wees in hierdie stryd beteken om helder oor ons vyand te dink, en te aanvaar dat ons oorlog teen hom voer. Die duiwel doen nie social distancing of lockdown nie, hy is altyd aan die werk.
Die woord duiwel beteken onder andere aanklaer en opponent. Dit is sy wens om Christene te verdeel (ons harte, gedagtes en onderlinge verhoudings) en om onmin in verhoudings te saai. Dit is sy wens om Christene te versoek om op te tree teen die Here se wil, na aanleiding van ons eie selfsugtige behoeftes. Die duiwel doen dit want hy weet sy dae is immers getel, en is baie min (Openbaring 12:9-11).
'n Honger leeu maak 'n mens bang. Dit is wat die duiwel met ons wil doen. Hy wil ons bang maak, sodat ons eerder opgee en nie vasberade, in geloof, ons lewens leef soos God dit wil nie.
Goeie nuus: hierdie honger leeu staan nie 'n kans teen die Leeu van Juda nie! Ons het alles wat ons nodig het om hierdie oorlog te wen.